Presidensie bevestig Dinsdag se openbare vakansiedagArgieffoto (Foto: Ben_Kerckx, Pixabay) Die presidensie het Maandag bevestig pres. Jacob Zuma het Dinsdag, 27 Desember 2016, tot ŉ openbare vakansiedag verklaar. “Die besluit is geneem aangesien werkers in die land vanjaar slegs 11 openbare vakansiedae sou hê in plaas van 12, aangesien 25 Desember (Kersdag) op ŉ Sondag val,” het die presidensie gesê. Maroela Media het in September reeds berig dat die 27ste Desember ‘n vakansiedag sal wees. Die presidensie het gesê kragtens artikel 2(1) van die Wet op Openbare Vakansiedae is die daaropvolgende Maandag ŉ openbare vakansiedag indien ŉ vakansiesdag op ŉ Sondag val. Aangesien Maandag reeds ŉ vakansiedag is, naamlik Welwillendheidsdag, beteken dit dat twee vakansiedae oorvleuel. “Die 27ste Desember as ŉ vakansiedag verseker dus dat werkers nie onbehoorlik benadeel word weens dié ongewone gebeurtenis nie, en steeds geregtig is op hul 12 betaalde openbare vakansiedae.”